นฤพนธ์ ไชยยศ

ผู้ช่วยศาสตราจารย์ นฤพนธ์ ไชยยศ  รองอธิการบดีฝ่ายแผนและพัฒนามหาวิทยาลัยรังสิต อดีตคณบดี คณะสถาปัตยกรรมศาสตร์ มหาวิทยาลัยรังสิต ที่มีอายุน้อยที่สุด นับแต่ก่อตั้งคณะ กรรมมาธิการสมาคมสถาปนิกสยามในพระบรมราชูปถัมภ์ นอกจากงานด้านวิชาการแล้ว ยังมีผลงานด้านพิธีกรรายการโทรทัศน์ และงานบันเทิง โดยเป็นที่รู้จักจากบท "คุณเฉื่อย" ในภาพยนตร์ไทยเรื่อง "บุญชู ผู้น่ารัก"

 ประวัติ 

ดร.นฤพนธ์ เกิดเมื่อวันที่ 10 พฤษภาคม พ.ศ. 2508 ที่ตำบลพิบูล อำเภอพิบูลมังสาหาร จังหวัดอุบลราชธานี ซึ่งเป็นบ้านเกิดของคุณพ่อ แต่กลับมีชื่อเล่นว่า เถิน เพราะต่อมาได้ย้ายมาอยู่ที่ อำเภอเถิน จังหวัดลำปาง อันเป็นบ้านเดิมของแม่  ต่อมา ย้ายภูมิลำเนามาอยู่ที่จังหวัดเชียงใหม่

 การศึกษา 
จบการศึกษาระดับมัธยมศึกษา จากโรงเรียนมงฟอร์ตวิทยาลัย จังหวัดเชียงใหม่ และเข้าศึกษาต่อที่คณะสถาปัตยกรรมศาสตร์ จุฬาลงกรณ์มหาวิทยาลัย หลังจากนั้น ได้รับทุนรัฐบาลออสเตรีย ไปศึกษาต่อในระดับปริญญาโท สาขาสถาปัตยกรรม (Master of Architecture) ที่มหาวิทยาลัยเทคโนโลยีแห่งเวียนนา (Vienna University of Technology) ประเทศออสเตรีย และปริญญาเอก สาขาการผังเมือง จากมหาวิทยาลัยเทคโนโลยีแห่งเวียนนาเช่นกัน

 การทำงาน 
นฤพนธ์ ไชยยศ ทำงานเป็นอาจารย์ประจำคณะสถาปัตยกรรมศาสตร์ มหาวิทยาลัยรังสิต และได้ดำรงตำแหน่งคณบดีที่มีอายุน้อยที่สุดของคณะอีกด้วย ปัจจุบันดำรงตำแหน่งรองอธิการบดีฝ่ายแผนและพัฒนา มหาวิทยาลัยรังสิต

นอกจากการสอนประจำมหาวิทยาลัยแล้วยังมีผลงานการแสดงภาพยนตร์ และละครโทรทัศน์อีกจำนวนหนึ่ง

 ผลงานด้านสถาปัตยกรรม 
ดร.นฤพนธ์ มีผลงานโดดเด่นในด้านงานอาคาร ที่เกี่ยวข้องกับการแข่งขันกีฬาครั้งสำคัญหลายครั้ง โดยเริ่มจากการเป็นที่ปรึกษา โครงการก่อสร้างหมู่บ้านนักกีฬา สำหรับการแข่งขันกีฬาเอเชียนเกมส์ ครั้งที่ 13 ที่ประเทศไทย และต่อมา เป็นหัวหน้าทีมสถาปนิกออกแบบหมู่บ้านนักกีฬา สำหรับการแข่งขันกีฬาเอเชียนเกมส์ ครั้งที่ 15 ที่ประเทศกาตาร์

 ผลงานด้านบันเทิง 

ดร.นฤพนธ์ เป็นนักแสดงละครโทรทัศน์ ในบทรองๆ มาหลายเรื่อง ไม่ว่าจะเป็น ฝันกลางฤดูฝน กลิ่นร่ำ และ สุดแต่ใจจะไขว่คว้า แต่เป็นที่รู้จักมากที่สุด จากภาพยนตร์ไทยแนวตลก เรื่อง "บุญชู ผู้น่ารัก" โดยรับบท "คุณเฉื่อย" เพื่อนของบุญชู ตัวละครเอก ที่นำแสดงโดย สันติสุข พรหมศิริ โดยคุณเฉื่อยปรากฏตัวในภาค 2 7 8 9 และ 10


นอกจากนี้ ดร.นฤพนธ์ เป็นพิธีกรรายการโทรทัศน์หลายรายการ เช่น รายการโฮมไกด์ ทาง ทีเอ็นเอ็น 24 ทรูวิชั่นส์ ช่อง 7 รายการตลาดสดสนามเป้า ทาง ททบ.5 ในช่วง "โค้กซ่าส์ ท้าแต่งร้าน" คู่กับ สราวุฒิ พุ่มทอง รายการดีไอวายแอดโฮม ทางโมเดิร์นไนน์ทีวี คู่กับ อริสรา วงศ์ชาลี และรายการเสาร์รังสิตอาทิตย์รังสรรค์ ที่มหาวิทยาลัยรังสิต ร่วมผลิตกับ สถานีโทรทัศน์เอเอสทีวี ช่อง นิวส์วัน เป็นต้น

 ผลงานภาพยนตร์ 

 บุญชู 2 น้องใหม่ (2532) รับบท เฉื่อย (มั่นคง)
 บุญชู 7 รักเธอคนเดียวตลอดกาลใครอย่าแตะ (2536) รับบท เฉื่อย (มั่นคง)
 บุญชู 8 เพื่อเธอ (2538) รับบท เฉื่อย (มั่นคง)
 บุญชู ไอ-เลิฟ-สระ-อู (2551) รับบท เฉื่อย (มั่นคง)
 บุญชู จะอยู่ในใจเสมอ (2553) รับบท เฉื่อย (มั่นคง)

 อ้างอิง 

 บทสัมภาษณ์ ผู้ชายหลายบทบาท ในนิตยสารสกุลไทย ฉบับที่ 2735 ปีที่  53 ประจำวัน  อังคาร ที่  20 มีนาคม  2550

หมวดหมู่:บุคคลจากอำเภอพิบูลมังสาหาร
หมวดหมู่:อาจารย์คณะสถาปัตยกรรมศาสตร์
หมวดหมู่:ผู้ช่วยศาสตราจารย์
หมวดหมู่:สถาปนิกชาวไทย
หมวดหมู่:นักแสดงชายชาวไทย
หมวดหมู่:พิธีกรชาวไทย
หมวดหมู่:บุคคลจากโรงเรียนมงฟอร์ตวิทยาลัย
หมวดหมู่:นิสิตเก่าคณะสถาปัตยกรรมศาสตร์ จุฬาลงกรณ์มหาวิทยาลัย
หมวดหมู่:บุคคลจากคณะสถาปัตยกรรมศาสตร์ มหาวิทยาลัยรังสิต
หมวดหมู่:นักแสดงจากจังหวัดอุบลราชธานี
หมวดหมู่:นักแสดงจากจังหวัดลำปาง
หมวดหมู่:นักแสดงจากจังหวัดเชียงใหม่
หมวดหมู่:นักวิชาการจากจังหวัดอุบลราชธานี
หมวดหมู่:นักวิชาการจากจังหวัดลำปาง
หมวดหมู่:นักวิชาการจากจังหวัดเชียงใหม่